Jean Todt, die Formule Een-baas, het volgende jaar se grand prix in Viëtnam beskryf as ’n gulde geleentheid om deure oop te maak vir mense met ’n passie vir motorsport in die suidooste van Asië.
Craig Burden maak ná vyf seisoene in Frankryk Saterdag sy terugkeer as plaasvervanger-haker vir die Haaie in hul Superrugby-wedstryd teen die Rebels in Durban.
Talle Suid-Afrikaners het waarskynlik ’n kollektiewe sug van verligting geslaak oor die aankondiging deur Jeff Radebe, minister van energie, dat Suid-Afrika van oudpres. Jacob Zuma se kernkragplanne afsien.
En private verskaffers van groenenergie, wat al hoe lank deur die regering aan ’n lyntjie gehou word, het waarskynlik ’n vorm van die riel gedans toe hulle die nuus hoor.
Pres. Cyril Ramaphosa het al in Januarie, voordat hy Suid-Afrika se president geword het, by die Wêreld- Ekonomiese Forum in Davos, Switserland, gesê Suid-Afrika beskik oor ’n oormaat krag en dat daar nie geld vir kernkrag is nie. Daardie woorde het beslag gekry in die konsep- geïntegreerde hulpbronplan (IRP), wat Maandag bekend gestel is.
Kernkrag is nie heeltemal uit die prentjie nie, maar die geringe moontlikheid daarvan sal eers weer ná 2030 bekyk word.
Zuma se kernkragideale, wat hond se gedagte oor ’n nuwe wapenskandaal-soort transaksie en geld onder die tafel vir Nommer Een en sy kabaal laat ontstaan het, sou Suid-Afrika in reuseskuld gedompel en die land waarskynlik aan Rusland verkneg het.
Ingevolge die nuwe energie-bloudruk sal al hoe meer van hernubare bronne gebruik gemaak word en afhanklikheid van steenkool geleidelik verminder word. Dit stem met wêreldtendense ooreen.
Ofskoon die meeste van ons energie steeds van steenkool afkomstig sal wees, gaan al hoe meer op hernubare bronne, soos wind-, son-, gas- en fotovoltaïese energie, staatgemaak word. ’n Plan om meer hernubare krag van onafhanklike produsente te gebruik, is ook afgestof.
Kernkrag is nie heeltemal uit die prentjie nie, maar die geringe moontlikheid daarvan sal eers weer ná 2030 bekyk word. Tans sal kernkrag net 4% tot die kragvoorraad bydra.
Dit lyk asof die regering uiteindelik ’n veel kleiner rol vir Eskom in die vooruitsig stel namate steenkoolkragstasies hul rakleeftyd bereik.
Die plan kan as nog ’n veer in die hoed van die Ramaphosa-regering beskou word. Zuma het hand en tand baklei vir sy kernkragooreenkoms met Rusland, wat ’n integrerende deel van staatskaping sou uitmaak en ons ekonomie dalk finaal sou knak.
Ondanks talle struikelblokke in Ramaphosa se pad beweeg Suid-Afrika tog in talle opsigte in die regte rigting.
Meer oor: Jeff Radebe | Hoofartikel | Kernkrag